**Jostein Magne Kirkerud** (født 2. september 1952 i Narvik) er en norsk billedkunstner. Han bor og arbeider i Norge. Kirkerud har sin utdannelse fra Kunstskolen i Trondheim (nå Kunstakademiet i Trondheim) 1976–1981, blant annet med malerne John Anton Risan og Georg Suttner som lærere. Før denne utdannelsen hadde han utdannet seg til grafisk designer ved Oscarsborg VGS i Narvik og Charlottenlund VGS i Trondheim. Han har pedagogisk utdanning fra Statens lærerskole i forming.

Kirkerud ble i 1988 ansatt ved Institutt for form og farge ved Arkitektavdelingen, NTH (NTH ble fra 1996 integrert i NTNU). Dette instituttet, som etterhvert skiftet navn og delvis organisatorisk tilhørighet, var hans arbeidssted til han pensjonerte seg i 2017. Han underviste arkitektstudenter i fagene tegning, formlære og fargebruk. I forbindelse med NTNUs fusjon med høyskolene i Gjøvik, Ålesund og Sør-Trøndelag, ble fakultetene omorganisert. Institutt for byggekunst, form og farge inngår fra 1. januar 2017 i Institutt for arkitektur og teknologi ved Fakultet for arkitektur og design. De siste årene før han gikk av med pensjon var Kirkerud førsteamanuensis ved instituttet.

Kirkeruds primære medium er maleriet, ofte i kombinasjon med andre teknikker. Hans første separatutstilling i Trondhjems Kunstforening (1983) besto av tegninger. Tegningen har også senere vært et sentralt element i hans kunst. Han har i mange år arbeidet med en kombinasjon av tegning og maleri.
Under et lengre arbeidsopphold i Berlin i 2007, begynte han å arbeide med enda en blandingsteknikk, der han tar i bruk fotografier fra aviser og tidsskrifter som figurative elementer i bildene sine. Bildene fremstår dermed som en blanding av malerier og collager. Selv kommenterer han denne utviklingen med at han ville «... komme ut av de stive linjene jeg har jobbet med de senere årene. Det er et spill med ting jeg finner i avisa».

> Jostein Kirkeruds kunst er solid forankret i en tradisjon innenfor abstrakt kunst der geometri, organiske former og spontan kalligrafi spilles ut mot hverandre
> 
> 
> prof. i kunsthistorie Øyvind Storm Bjerke
> 
>

Verv
----

Jostein Kirkerud har hatt flere tillitsverv i kunstnernes organisasjoner. Han har vært formann i Trøndelag Bildende Kunstnere, styreleder i Trøndelag Senter for Samtidskunst i Trondheim og medlem av sentralstyret i Norske Billedkunstnere i flere perioder. Han har også vært styremedlem i Trondhjems Kunstforening og Trondheim kunstmuseum.

Kirkerud har vært medlem av Den Nasjonale stipendkomité, Trøndelagsutstillingens jury og Den Nordnorske Kunstutstillings jury.

Innkjøp og oppdrag
------------------

Arbeider av Jostein Kirkerud er innkjøpt til Norsk kulturråd i 1983 og 1995 og til Trondheim kunstmuseum i 1978, 1983 og 2010. 
Han er representert i flere private samlinger og i kunstmuseer og gallerier, bl.a. Sogn og Fjordane Kunstmuseum, Førde; Skien billedgalleri; Nordenfjeldske Kunstindustrimuseum, Sammlung Landesbank Berlin og i Fokus bank, Trondheim.

Jostein Kirkerud har hatt utsmykningsoppdrag på Værnes flyskole (1986); i Olavshallen, Trondheim (1989); Narvik post- og politihus (1993) og i Troms fylkeshus, Tromsø (1994).

Han har hatt flere kunstneriske konsulentoppdrag, bl.a. for Høgskolen i Bodø, Åsheim ungdomsskole, Trondheim og NRK dristiktskontor på Lø i Nord-Trøndelag.

Gruppe- og kollektivutstillinger (utvalg)
-----------------------------------------

* 1977 *Trøndelagsutstillingen*, juryert utstilling i Trondheim
* 1980 *TBKs 30-årsjubileumsutstilling*, Trondheim
* 1981 *Tegning*, Kunstnernes hus, Oslo
* 1985 *Malerne på Gløshaugen*, Trondheim og Oslo
* 1995 *Edith Lundebrekke, Jostein Kirkerud og Torgeir Rebolledo Pedersen*, Galleri RAM, Oslo
* 2004 *Gester und Geometrie*, Marburg, Tyskland – og i Galleri SG, Trondheim (2005)
* 2007 *Ingar Øistad og Jostein Kirkerud*, Sandefjord kunstforening, Sandefjord
* 2009 *Grenzlos?* Kunsthalle m3, Berlin
* 2012 *Haarr, Kirkerud, Rones,* Galleri SG, Trondheim
* 2013 *Alex Booker og Jostein Kirkerud, Galleri Vulkan, Oslo*
* 2017 *RAZE*, Kunsthalle m3, Berlin.

Separatutstillinger (utvalg)
----------------------------

* 1983 Trondhjems Kunstforening
* 1985 Galleri Riis, Trondheim
* 1995 Trøndelag Kunstnersenter, Trondheim
* 1998 Atelierhaus Mengerzeile, Berlin
* 2002 Narvik Kunstforening
* 2002 Trøndelag Senter for Samtidskunst, Trondheim
* 2008 Kunsthalle m3, Berlin
* 2009 Galleri SG, Trondheim (+2011)
* 2009 *Collagemalerier*, Trondheim kunstmuseum – Gråmølna
* 2011 Stiklestad Kultursenter, Leidangsgalleriet
* 2014 *Maleri – Collage – Tegning 2009–2014,* Narvik Kunstforening
* 2017 *Nye bilder*, Galleri SG, Trondheim
* 2019 *sett og u-sett,* Orkdal Kunstforening
* 2021 *Jostein Kirkerud*, Galleri SG, Trondheim
* 2022 *Sett og usett – et lite tilbakeblikk*, Galleri SG, Trondheim

Referanser og fotnoter
----------------------

1. ↑  Bjerke, Øyvind S. (2011) «Kunstnerne på Gløshaugen». I: *Arkitektur i hundre*, s. 75. Trondheim, Tapir. ISBN 978-82-519-2690-4
2. ↑  Wollamo, Heidi O. (2009) «Pusler sammen verden». *Adresseavisen*, 14.11.2009, s. 6
3. ↑  Collager og malerier (2009)
4. ↑  tidligere Norske Billedkunstneres Fagorganisasjon, NBFO
5. ↑  tidligere Trøndelag Kunstgalleri
6. ↑  «Program - Galleri SG». *www.galleri-sg.no*. Besøkt 20. september 2021.
7. ↑  «Program - Galleri SG». *www.galleri-sg.no*. Besøkt 11. august 2022.

Litteratur
----------

* Brockmann, Jan; Jostein Kirkerud & Bruno Lundström (1985) *Form og farge ved NTH gjennom 75 år – malerne på Gløshaugen*. Trondheim, NTH
* *Jostein Kirkerud – collager og malerier 2009*. Trondheim kunstmuseum, Gråmølna, 2009. Utstillingskatalog med tekster av Merete Hovdenak og Øyvind Storm Bjerke. ISBN 978-82-7551-051-6
* *Jostein Kirkerud – malerier 2002*. Trøndelag Senter for Samtidskunst, 2002. Utstillingskatalog med tekst av Øyvind Storm Bjerke
* *Jostein Kirkerud – malerier 2009*. Galleri SG, 2009. Utstillingskatalog med tekst av Robert Øfsti. ISBN 978-82-7551-046-5

Eksterne lenker
---------------

* Kunstverket.no, med biografi og noen eksempler på Kirkeruds kunst Arkivert 15. august 2019 hos Wayback Machine. Besøkt 15. august 2019
* Kunsthalle m3s informasjon om Kirkerud, med gjengivelse av noen collager/malerier. (Tysk) Arkivert 15. august 2019 hos Wayback Machine. Besøkt 21. januar 2012

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** KulturNav
 |